## Odluka Ustavnog suda Republike Hrvatske broj: U-III-3574/2008 od 14. listopada 2009.

### NN 129/2009 (28.10.2009.), Odluka Ustavnog suda Republike Hrvatske broj: U-III-3574/2008 od 14. listopada 2009.

129 28.10.2009 Odluka Ustavnog suda Republike Hrvatske broj: U-III-3574/2008 od 14. listopada 2009.

USTAVNI SUD REPUBLIKE HRVATSKE

3189

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, u postupku koji je ustavnom tužbom pokrenuo Š. V. iz Š., kojeg zastupa T. G., odvjetnica iz Z., na sjednici održanoj 14. listopada 2009. godine, jednoglasno je donio

ODLUKU

I. Ustavna tužba se usvaja.

II. Ukida se:

– rješenje Županijskog suda u Zadru broj: Gž-515/06 od 16. lipnja 2008. godine i

– rješenje Općinskog suda u Biogradu na Moru broj: Z-190/05 od 16. veljače 2005. godine u točki II. izreke.

III. Predmet se vraća Općinskom sudu u Zadru, Stalna služba u Biogradu na Moru na ponovni postupak.

IV. Ova odluka objavit će se u »Narodnim novinama«.

Obrazloženje

1. Ustavna tužba podnesena je protiv rješenja Županijskog suda u Zadru broj: Gž-515/06 od 16. lipnja 2008. godine, kojim je potvrđena točka 11. izreke rješenja Općinskog suda u Biogradu na Moru broj: Z-190/05 od 16. veljače 2005. godine.

Prvostupanjskim rješenjem (točkom II. izreke) dopuštena je uknjižba prijenosa prava vlasništva č. zem. 1240/4 i č. zem. 1240/8 k.o. Biograd (u naravi obiteljske kuće s dvorištem) u korist S. b. d.d. iz S. u cijelosti, radi osiguranja novčane tražbine u iznosu od 192.000,00 CHF, uz istodobni upis M. V. kao potonjeg vlasnika.

2. Podnositelj smatra da su mu osporenim rješenjima, zbog bitne povrede postupka i pogrešne primjene materijalnog prava, povrijeđena ustavna prava zajamčena člancima 29. stavkom 1. i 48. stavkom 1. Ustava Republike Hrvatske, te povreda članka 6. Konvencije za zaštitu ljudskih prava i temeljenih sloboda (»Narodne novine – Međunarodni ugovori« broj 6/99. - pročišćeni tekst i 8/99. - ispravak, u daljnjem tekstu: Konvencija) i članka 5. stavka 2. Ustava.

U ustavnoj tužbi navodi kako je (nakon dugogodišnje vlasničke parnice koju je vodio protiv svog brata M. V. pred Općinskim sudom u Biogradu na Moru) presudom Županijskog suda u Zadru broj: Gž-287/02 od 26. travnja 2002. (u tom parničnom postupku) utvrđeno da su podnositelj i njegov brat suvlasnici obiteljske kuće, dvorišta i okućnice i to: podnositelj ustavne tužbe u 43/100, a brat mu u 57/100 dijela.

Nadalje navodi kako je na temelju te presude kao ovrhovoditelj podnio ovršni prijedlog radi upisa (svog) suvlasničkog dijela na tim nekretninama u zemljišnim knjigama (i fizičke diobe tih nekretnina), a prvostupanjski sud je rješenjem o ovrsi, broj: Ovr-227/02 od 26. srpnja 2002. godine predloženu ovrhu dozvolio.

Budući da prvostupanjski sud nije po službenoj dužnosti proveo upis tog prava u zemljišnu knjigu, osporenim rješenjem dopušten je fiducijarni prijenos opisane nekretnine u cijelosti (pa tako i u odnosu na suvlasnički dio podnositelja) u korist S. b. d.d. iz S. radi osiguranja kredita.

Smatra da su nezakonitim rješenjima sudova, povrijeđena njegova ustavna prava na pravično suđenje i pravo vlasništva, slijedom čega predlaže usvajanje ustavne tužbe i ukidanje osporenih rješenja.

Ustavna tužba ie osnovana.

3. U postupku koji je prethodio ustavnosudskom postupku, utvrdeno je da je Općinski sud u Biogradu na Moru - nakon provedenog parničnog postupka u kojem je utvrđeno da su podnositelj i brat mu M. V. suvlasnici (opisane nekretnine) i to podnositelj Š. V. u 43/100, a M. V. u 57/100 dijela - prihvatio ovršni prijedlog podnositelja (ovrhovoditelja u tom postupku), radi upisa suvlasničkog dijela ovrhovoditelja na tim nekretninama u zemljišnim knjigama i fizičke diobe, rješenjem, broj: Ovr-227/02 od 26. srpnja 2002. godine i dozvolio predloženu ovrhu.

Nadalje je utvrđeno kako prvostupanjski sud u zemljišnim knjigama nije proveo navedeno rješenje o upisu, unatoč tome što se u tom vremenskom razdoblju, a prema (tada) važećim člancima 241 - 245 Ovršnog zakona (»Narodne novine« broj 57/96., 29/99., 42/00., 173/03., 194/03. i 88/05.), upis određen u rješenju o ovrsi provodio po službenoj dužnosti.

3.1. Ustavni sud je - u odnosu na ovršni postupak podnositelja ustavne tužbe (ovrhovoditelja) protiv ovršenika M. V. radi diobe nekretnina - uvidom u rješenje Vrhovnog suda Republike Hrvatske broj: Rev-200/09-3 od 6. svibnja 2009. godine, utvrdio da je (u tom ovršnom postupku) prihvaćena revizija podnositelja i ukinuto rješenje Županijskog suda u Zadru broj: Gž-1827/08 od 1. listopada 2008. godine kojim je odlučeno da će se dioba navedene nekretnine između podnositelja (ovrhovoditelja Š. V.) i ovršenika M. V. (i umješača na strani ovršenika S. b. d.d. iz S.) provesti - prodajom na javnoj dražbi.

Uvidom u rješenje Županijskog suda u Zadru broj: Gž-1621/09 od 24. srpnja 2009. godine, utvrđeno je da je tim rješenjem ukinuto rješenje Općinskog suda u Zadru, Stalne službe u Biogradu na Moru broj: Ovr-181/08 (kojim je odlučeno o fizičkoj podjeli te nekretnine) i predmet je vraćen prvostupanjskom sudu na ponovni postupak.

4. Županijski sud u Zadru odbio je podnositeljevu žalbu i potvrdio prvostupanjsko rješenje. U obrazloženju osporenog rješenja, između ostalog je navedeno da u vrijeme podnošenja prijedloga za uknjižbu fiducijarnog vlasništva (15. veljače 2005.) nisu postojale zapreke za upis (nije bila evidentirana niti jedna plomba, pa niti ona koja bi se odnosila na spis Ovr-227/02).

Budući da je prvostupanjski sud primijenio načelo prvenstvenog reda u zemljišnu knjigu koji se utvrđuje u času u kojem je zemljišnoknjižnom sudu stigao prijedlog za upis, drugostupanjski je sud prihvativši činjenična utvrđenja i pravna stajališta prvostupanjskog suda potvrdio prvostupanjsko rješenje.

5. Članak 108. stavak 1. alineja 2. Zakona o zemljišnim knjigama (»Narodne novine« broj 91/96., 68/98., 137/99., 114/01., 100/04. i 107/07.), glasi:

Zemljišnoknjižni sud će, nakon što je pregledao prijedlog za upis i priloge, dopustiti upis ako:

– nema osnove za sumnju u to jesu li osobe protiv kojih se zahtijeva upis sposobne raspolagati predmetom na koji se upis odnosi (..).

6. Ustavni sud utvrđuje - u situaciji u kojoj prvostupanjski sud ne provodi pravomoćno rješenje o upisu prava (su)vlasništva u zemljišnu knjigu (u vremenskom razdoblju kada je to dužan učiniti po službenoj dužnosti) u odnosu na nekretnine u odnosu na koje se pred tim (istim) sudom provodi postupak diobe (bez obzira na stroga pravila zemljišnoknjižnog postupka glede prvenstvenog prava upisa) - da je u konkretnom slučaju, s obzirom na sve okolnosti slučaja, postojala osnovana sumnja, predviđena člankom 108. stavkom 1. alinejom 2. Zakona o zemljišnim knjigama da se ne dopusti upis fiducijarnog prava vlasništva u korist S. b. d.d. iz S.

6.1. Ustavni sud ocjenjuje da je takvim propustima sudova podnositelju ustavne tužbe osporenim rješenjima povrijeđeno ustavno pravo na pravično suđenje zajamčeno člankom 29. stavkom 1. Ustava i člankom 6. Konvencije.

6.2. Budući da je osporenim rješenjem izvršen upis fiducijarnog prava vlasništva S. b. d.d. iz S. u odnosu na nekretninu u cijelosti, dakle i u odnosu na suvlasnički dio podnositelja (bez pravne osnove), podnositelju je takvim rješenjem kojim mu se oduzima (opterećuje) njegov suvlasnički dio – prema ocjeni Ustavnog suda – povrijeđeno i ustavno pravo vlasništva zajamčeno člankom 48. stavkom 1. Ustava.

7. Članak 5. stavak 2. Ustava, na čiju povredu podnositelj također ukazuje, ne sadrži ljudska prava i temeljne slobode koje se štite u ustavnosudskom postupku pokrenutom ustavnom tužbom.

8. Slijedom navedenog, na temelju članaka 73. i 76. stavaka 1. i 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), odlučeno je kao u točkama I., II. i III. izreke, dok je odluka o objavi (točka IV.) utemeljena na članku 29. Ustavnog zakona o Ustavnom sudu Republike Hrvatske.

Broj: U-III-3574/2008

Zagreb, 14. listopada 2009.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 129/2009-3189